钦定古今图书集成/理学汇编/文学典/第009卷 > 元陶宗仪辍畊录===《文章宗旨》===
## 钦定古今图书集成/理学汇编/文学典/第009卷 > 元陶宗仪辍畊录===《文章宗旨》===

卢疏斋云大凡作诗须用三百篇与离骚言不关于
世教义不存于比兴诗亦徒作夫诗发乎情止乎礼
义关睢乐而不淫哀而不伤斯得性情之正古人于
此观风焉赋者古诗之流也前极宏侈之规后归简
约之制故班固二都之赋冠绝千古厥后十数作者
仿而效之盖诗人之赋必丽以则也古今文章大家
数甚不多见六经不可尚矣战国之文反复善辨孟
轲之条畅庄周之奇伟屈原之清深为大家西汉之
文浑厚典雅贾谊之俊健司马之雄放为大家三国
之文孔明之二表建安诸子数书而已西晋之文渊
明归去来辞李令伯陈情表王逸少兰亭叙而已唐
之文韩之雅健柳之刻削为大家夫孰不知然古文
亦有数汉文司马相如扬雄名教罪人其文古唐文
韩公外元次山近古樊宗师作为苦涩非古宋文章
家尤多老欧之雅粹老苏之苍劲长苏之神俊而古
作甚不多见盖清庙茅屋谓之古朱门大厦谓之华
屋可谓之古不可太羹元酒谓之古八珍谓之美味
可谓之古不可知此者可与言古文之妙矣夫古文
以辨而不华质而不俚为高无排句无陈言无赘辞
夫记者所以记日月之远近工费之多寡主佐之姓
名叙事如书史法尚书顾命是也叙事之后略作议
论以结之然不可多盖记者以备不忘也夫序者次
序其语前之说勿施于后后之说勿施于前其语次
第不可颠倒故次序其语曰序尚书序毛诗序古今
作序大格样书序首言画卦书契之始次言皇坟帝
典三代之书及夫子定书之由又次言秦亡汉兴求
书之事诗序首言六义之始次言变风变雅之作又
次言二南王化之自碑文惟韩公最高每碑行文言
道人人殊面目首尾决不再行蹈袭神道碑碣于外
行文稍可加详埋文圹记最宜谨严铭字从金一字
不泛用善为文者宜如古诗雅颂之作行实之作当
取其人生平忠孝大节其馀小善寸长书法宜略为
人立传之法亦然跋取古诗狼跋其胡之义犯前则
躐其胡跋语不可多多则冗尾语宜峻峭以其不可
复加之意说则出自己意横说竖说其文详赡抑扬
无所不可如韩公师说是也真公编次古文自西汉
而下他并不录迄唐惟尊韩公四记柳公游西山六
记而已古文之难岂其然乎